29 cm. Det er så langt, der er fra togperronen og op til toget ved Brønderslev Station. Perronen har flere gange været oppe i medierne - herunder TV2 Nord, da mange borgere har udtrykt sin utilfredshed med den. Den er både farlig og svær at benytte. Derfor valgte parterne bag den nye infrastrukturplan tilbage i oktober 2021 at offentliggøre, at der var blevet afsat i alt 650 millioner kroner, som skulle sikre tilgængeligheden på alle danske togstationer. Heraf var der afsat 47,9 millioner til perronen i Brønderslev, som skulle stå klar i 2024. Den nye udmelding fra BaneDanmark lyder dog nu på, at projektet er udsat til 2025, og det har fået Brønderslev Kommunes borgmester Mikael Klitgaard (V) til at sende et klagebrev. - Når nu det er en sag, vi har kæmpet for i mange år, som endelig lykkedes, så synes jeg faktisk, at det er forkasteligt, at man ikke får det på plads. Det er måske en lille sag for nogle, men for en by som Brønderslev er det altså livgivende at have en togforbindelse til Aalborg, understreger borgmesteren. Andre projekter fortsætter Ifølge borgmesteren er grunden for udsættelsen manglende arbejdskraft, hvilket han ikke mener er grund nok. - Vi har kæmpet mellem 10 og 30 år, og jeg har selv været involveret i mange af dem. Nu var vi endelig lykkedes med at få afsat et stort beløb, og nu skulle vi i gang. Så lyder meldingen pludselig, at det er udsat på grund af manglende arbejdskraft. Jeg ved godt, det er et stort projekt, men projekterne i Hjørring og Aalborg kører videre, så jeg synes, undskyldning er lidt vag, konstaterer Mikael Klitgaard. Netop det har også fået borgmesteren til at reagerer, og derfor sender han torsdag et brev afsted til ministeren, BaneDanmark og de nordjyske folketingsmedlemmer. - Vi håber selvfølgelig, at vi kan påvirke det her, hvilket vi vil gøre ved at tage fat i forligskredsen, transportministeriet og BaneDanmark. Vi ved, at Nordjyske jernbaner og borgerforeningen også vil gøre det. Vi har også alle snakket med vores nordjyske folketingspolitikere, så jeg håber, at vi kan presse på med et politisk pres, pointerer borgmesteren. Du kan se brevet herunder: Midlertidig løsning I brevet står der blandt andet, at man anerkender travlhed, men at en forsinkelse på næsten to år er uforstående. Derfor foreslår kommunen, at man laver udbuddet igen, så man selv kan tage fat i det nordjyske erhvervsliv i forhold til brugbare bud på projektet. Endeligt understreges det i brevet, at en midlertidig løsning forventes, hvis intet andet er muligt. - Vi har hele tiden foreslået en midlertidig løsning, hvilket man kunne have gjort for flere år siden, og nu ender det med at være en realitet igen. Det er bare rigtig dumt, konstaterer Mikael Klitgaard. Fylder meget Problemet med kommunen togstation er heller ikke et lille et af slagsen ifølge borgmesteren, derfor skal der findes en løsning, og hellere i dag end i går. - Det kommer jo til at fylde meget, fordi der er folk, som er kommet galt afsted på perronen, og derfor kan vi ikke forstå, at der ikke sker noget, undre han sig og forklarer, hvorfor kommunen ikke selv griber til handling. - Vi har mange, som siger til os, at vi skal gøre noget som kommune, men det er lidt ligesom at gå ind og bygge i en anden mands hus, for det er BaneDanmarks opgave, fastslår han. TV2 Nord har forsøgt at få en kommentar fra BaneDanmark uden held.

Referat:
Borgmesteren kalder blandt andet udsættelsen forkastelig